И ове године смо, као што то радимо и сваке године, приредили приредбу у част првом српском архиепископу Светом Сави. Одржана је 27. јануара са почетком у 11 сати . Обављено је свећење славског колача у присуству кума школе Ранка Чуљковића и свештеника оца Гордана. Холом се ширио мирис тамјана који је све присутне подсећао на дух православља и човека који је заслужан за просвећење народа.
Дан школе, уједно и школска слава, обележени су свечано Светосавском академијом.У реализацији приредбе учествовали су махом ученици виших разреда. Наставници који су организовали приредбу  су наставница српског језика  и књижевности  Мирела Анђушић и наставник музичке културе  Владимир Раденковић, док је за декорацију сале била задужена наставница ликовне културе Сузана Донословић. Приредбу је пропратила бројна публика коју су чинили ученици, наставници, родитељи и гости школе.
Приредба је почела минутом ћутања у знак сећања на трагично преминулу девојчицу Милу Сударевић (3.а). Потом је уследила  химна  Светом Сави у изведби хора школе, након чега је  водитељка приредбе поздравила публику и најавила даљи програм. Водитељка програма била је ученица седмог разреда Јована Антонијевић (7.ц), а у програму су учествовали следећи ученици: Катарина Јухас (4.б) – рецитација, Анђела Анђелковић и Емилија Матлак (5.ц) са петром Борош (6.б) – рецитал о Св. Сави, Стефан Репчен и Милица Ковљенић (6.а) – литерарни рад и рецитација.
Школску славу су уприличили својим доласком: кум школе Ранко Чуљковић, представник локалне самоуправе града Суботице Срђан Самарџић, представници Месне заједнице Александрово, као и чланови Савета родитеља школе, затим Атила Вајда, директор братске школе „Арањи Јанош“ из Трешњевца, као и некадашњи пензионисани наставници.
На крају приредбе прочитана су имена најуспешнијих ученика у школској 2022/2023. школској години.
Мудрост нашег светитеља: „На свим својим путевима знајте да буду прави путеви ваши и ноге ваше неће се спотицати“  нас је још једном подсетили на праве духовне и моралне вредности које време не брише већ само темељи на добрим и племенитим делима.
Наставница српског језика и књижевности 
Мирела Анђушић




